Pretsedenditu 349 miljardi euro suurune rahasüst Euroopa keskpanga poolt viis eurolaenude intressid kõigi aegade suurimasse langusse, kirjutas Bloomberg.    Pankadevahelise kahenädalase tähtajaga laenu intress kukkus eile rekordilise 50 baaspunkti võrra 4,45 protsendini, teatas Euroopa pankade föderatsioon. Eelmise kahe nädala jooksul oli intress kerkinud 83 baaspunkti. Intressilangus  on esimeseks märgiks, et rahaturge tabanud likviidsuskriis hakkab leevenduma. Euroopa Keskpank laenas pankadele kokku 348,6 miljardit eurot intressiga 4,21 protsenti.    Keskpanga sõnul tehti pakkumisi 390 panga poolt intressivahemikus 4-4,45 protsenti. Augusti alguses laenas keskpank 95 miljardit eurot.    Eurolaenude kolme kuu intress langes eile 7 baaspunkti võrra, 4,88%ni, olles eelnevalt olnud pea seitsme aasta kõrgeim. Eesti kommertspankade baasintressiks kujunenud kuue kuu Euribor  langes 4,837 protsendini, olles päev varem kerkinud pea seitsme aasta kõrgeimale tasemele, 4,917 protsendini.    Tõnis Oja, aripaev.ee